એવું અત્રિ ઋષિનું વચન સાંભળી ત્રણે દેવો તેમનો પ્રત્યે કહેવા લાગ્યા : હે મુનીશ્ર્વર ! તમે જે સંકલ્પ કર્યો છે, તે તેમ જ થયો છે. અમે ત્રણે જગતના સમાન ઈશ્ર્વર છીએ અને વરદાન દેનારાઓમાં શ્રેષ્ઠ છીએ. તો અમારા અંશથી ઉત્પન્ન થનારા ત્રણે પુત્રો તમારે ત્યાં થશે. તેઓ બધા જગતમાં પ્રખ્યાત અને માતા-પિતાની કીર્તિ વધારનાર થશે. તેમ કહી ત્રણે હર્ષપૂર્વક પોતપોતાના ધામમાં ગયા. પછી અત્રિ મુનિ પણ અનસૂયા સહિત પ્રસન્ન થઈ આનંદથી પોતાના આશ્રમમાં ગયા અને બ્રહ્માને આનંદ દેનારા થયા.